Ευρωπαϊκό Πρωτάθλημα αμερικανικού ποδοσφαίρου

Το **Γιουροπίαν Λιγκ οφ Φούτμπολ** (αγγλικά: **European League of Football**, **ELF**, ελληνικά: **Ευρωπαϊκό Πρωτάθλημα αμερικανικού ποδοσφαίρου**, προφορά: *Γιουροπίαν Λιγκ οφ Φούτμπολ*) είναι επαγγελματικό πρωτάθλημα αμερικανικού ποδοσφαίρου. Το νέο πρωτάθλημα δημιουργήθηκε επίσημα τον Νοέμβριο του 2020 και ξεκίνησε στις 19 Ιουνίου 2021. Ορισμένες από τις ομάδες της χρησιμοποιούν ονόματα και λογότυπα που είχαν χρησιμοποιηθεί προηγουμένως στο NFL Europe, το οποίο διαλύθηκε το 2007.

Το ELF βασίζεται στο σύστημα franchise, με τις ομάδες να λειτουργούν ως κεφαλαιουχικές εταιρείες και να κατέχουν άδειες συμμετοχής στο πρωτάθλημα. Η διοργανώτρια εταιρεία έχει έδρα το Αμβούργο. Επίτροπος (Commissioner) της λίγκας είναι ο Πάτρικ Εσούμε, ενώ Διευθύνων Σύμβουλος (CEO) είναι ο Ζέλικο Καρατζίκα, ο οποίος είναι επίσης επικεφαλής της SEH Sports & Entertainment Holding.

Η λίγκα ακολουθεί σε μεγάλο βαθμό τους κανονισμούς του Νάσιοναλ Φούτμπολ Λιγκ (NFL) και αναπτύσσεται ραγδαία σε δημοφιλία και εύρος. Τη σεζόν 2025 συμμετέχουν 16 ομάδες από 9 ευρωπαϊκές χώρες: Αυστρία, Γαλλία, Γερμανία, Δανία, Ελβετία, Ισπανία, Ουγγαρία, Πολωνία και Τσεχία, με μελλοντικά σχέδια για περαιτέρω επέκταση.

Η σεζόν του 2025 ξεκίνησε στις 17 Μαΐου και θα ολοκληρωθεί με τον τελικό στις 7 Σεπτεμβρίου 2025, στη Στουτγάρδη. Πρωταθλητές των πρώτων τεσσάρων σεζόν υπήρξαν οι: Φράνκφουρτ Γκάλαξι (2021), Βιέννη Βάικινγκς (2022) και Ράιν Φάιαρ (2023, 2024).

## Ιστορία
Το Ευρωπαϊκό πρωτάθλημα αμερικανικού ποδοσφαίρου (ELF) ανακοινώθηκε στις 4 Νοεμβρίου 2020 από τον Πάτρικ Εσούμε, πρώην προπονητή αμερικανικού ποδοσφαίρου και τηλεοπτικό σχολιαστή, και τον αθλητικό μάνατζερ Ζέλικο Καρατζίκα. Από το 2018, ο Εσούμε είχε ασκήσει κριτική στην Ομοσπονδία Αμερικανικού Ποδοσφαίρου της Γερμανίας (AFVD) για το ότι δεν αξιοποιούσε το δυναμικό των φιλάθλων στη Γερμανία, και προσπαθούσε να δημιουργήσει μια επαγγελματική δομή για το αμερικανικό ποδόσφαιρο στη Γερμανία και την υπόλοιπη Ευρώπη.

Η ανακοίνωση της λίγκας αντιμετωπίστηκε με σκεπτικισμό από την AFVD και το Γερμανικό πρωτάθλημα αμερικανικού ποδοσφαίρου (GFL). Ο πρόεδρος της AFVD, Ρόμπερτ Χούμπερ, δήλωσε: «...έχουμε εμπειρία πάνω από σαράντα χρόνια στη διοργάνωση πρωταθλημάτων στη Γερμανία και στην Ευρώπη και έχουμε μια αρκετά καλή εικόνα για το τι είναι ικανές να κάνουν οι ομάδες». Ωστόσο, ο Εσούμε πιστεύει ακράδαντα ότι αυτή η λίγκα θα πετύχει, γιατί «το αμερικανικό ποδόσφαιρο γνωρίζει άνθηση στη Γερμανία».

Οι δύο πρώτες νέες ομάδες που αποκάλυψαν την ταυτότητά τους ήταν οι Ίνγκολστατ Πρετόριανς και οι Τζέρμαν Νάιτς 1367, με έδρα το Αννόβερο, στις αρχές Δεκεμβρίου του 2020. Ακολούθησε η ισπανική ομάδα Γκλαντιέιτορς Φούτμπολ, η οποία αποκάλυψε επίσης ότι θα δίνει τους αγώνες της στην Κόστα Νταουράδα και θα προπονείται από τον έμπειρο προπονητή του CFL, Άνταμ Ρίτα.

Τον Μάρτιο του 2021, η λίγκα ανακοίνωσε συμφωνία με το NFL ώστε να μπορεί να χρησιμοποιεί τα ονόματα των πρώην ομάδων του NFL Europe. Την ίδια ημέρα, ανακοινώθηκε ότι τα franchise του Αμβούργου και της Φρανκφούρτης θα χρησιμοποιούν τα παλιά ονόματα Αμπούργκ Σι Ντέβιλς και Φράνκφουρτ Γκάλαξι. Οι Σι Ντέβιλς παρουσίασαν επίσης τον νέο τους προπονητή, Τεντ Ντέισερ, πρώην προπονητή ειδικών ομάδων σε πολλές ομάδες του NFL. Ανακοινώθηκε στη συνέχεια ότι τα franchise στο Ίνγκολστατ και το Αννόβερο δεν ήταν έτοιμα να ξεκινήσουν τη σεζόν του 2021 και αντικαταστάθηκαν από δύο νέες ομάδες στη Λειψία και την Κολωνία. Τα franchise στην Κολωνία, το Βερολίνο και τη Βαρκελώνη θα χρησιμοποιούσαν επίσης τα ονόματα των αντίστοιχων ομάδων τους από το NFL Europe.

## Ομάδες
Για την περίοδο του 2025, το Ευρωπαϊκό πρωτάθλημα αμερικανικού ποδοσφαίρου (ELF) περιλαμβάνει 16 ομάδες σε τέσσερις ομίλους, από 10 διαφορετικές χώρες: 7 στη Γερμανία, 2 στην Αυστρία, και από μία σε Τσεχία, Γαλλία, Ουγγαρία, Ιταλία, Πολωνία, Ελβετία και Δανία. Το ELF ξεκίνησε με 8 ομάδες στην πρώτη του σεζόν το 2021. Αυτές περιλάμβαναν τους Βρότσλαβ Πάνθερς από το Πολωνικό πρωτάθλημα αμερικανικού ποδοσφαίρου, καθώς και επτά νέες ομάδες-franchise: τους Μπερλίν Θάντερ, Κολόν Σεντούριονς, Φράνκφουρτ Γκάλαξι, Αμπούργκ Σι Ντέβιλς, Λειψία Κινγκς και Στούτγκαρντ Σερτζ από τη Γερμανία, και τους Μπαρτσελόνα Ντράγκονς από την Ισπανία. Στόχος της λίγκας είναι να επεκταθεί σε τουλάχιστον 24 ομάδες από 10 χώρες στο μέλλον. Ήδη από το 2021, η Αυστρία, η Γαλλία και η Αγγλία είχαν εντοπιστεί ως αγορές με ενδιαφέρον για νέες ομάδες, με τους Λόντον Ουόριορς να εκφράζουν συγκεκριμένο ενδιαφέρον για ένταξη στη λίγκα.

Οι Βιέννη Βάικινγκς και οι Ράιντερς Τιρόλ από το Αυστριακό πρωτάθλημα αμερικανικού ποδοσφαίρου, καθώς και οι Ίνσταμπουλ Ραμς από το Πρωτάθλημα αμερικανικού ποδοσφαίρου της Τουρκίας, εντάχθηκαν στη σεζόν του 2022, αν και οι Ραμς αποχώρησαν μετά τη λήξη της σεζόν. Μια ανασυσταθείσα ομάδα Ράιν Φάιαρ, εμπνευσμένη από την ιστορική ομάδα του NFL Europe, εντάχθηκε επίσης στη διάρκεια της σεζόν του 2022, έπειτα από έντονη φημολογία και προσμονή από τους φιλάθλους κατά την προηγούμενη χρονιά. Αν και μια διαμάχη με το Ιταλικό πρωτάθλημα αμερικανικού ποδοσφαίρου αρχικά εμπόδισε τη δημιουργία ιταλικής ομάδας-επέκτασης, τελικά επιτεύχθηκε συμφωνία που επέτρεψε στους Μιλάνο Σίμεν να συμμετάσχουν στη σεζόν του 2023. Την ίδια χρονιά, εντάχθηκαν επίσης οι Φέχερβαρ Ενθρόνερς από το Ουγγρικό πρωτάθλημα αμερικανικού ποδοσφαίρου και οι Πράγα Λάιονς από το Τσεχικό πρωτάθλημα αμερικανικού ποδοσφαίρου, μαζί με τρεις νέες ομάδες-franchise: τους Ελβέτικ Γκαρντς από την Ελβετία, τους Μιούνιχ Ρέιβενς από τη Γερμανία και τους Παρί Μασκετίερς από τη Γαλλία. Οι Λειψία Κινγκς τέθηκαν σε αναστολή κατά τη διάρκεια της σεζόν του 2023, ενώ οι Ελβέτικ Γκαρντς αντικαταστάθηκαν από τους Ελβέτικ Μέρσεναριζ τον Απρίλιο του 2024. Οι Μαντρίντ Μπράβος εντάχθηκαν επίσης το 2024, ενώ οι Μπαρτσελόνα Ντράγκονς αποσύρθηκαν από τη διοργάνωση τον Δεκέμβριο του ίδιου έτους. Η πιο πρόσφατη προσθήκη για τη σεζόν του 2025 είναι η Νόρντικ Στορμ από την Κοπεγχάγη της Δανίας.

### Χρονολόγιο

DateFormat = yyyy
ImageSize = width:1200 height:auto barincrement:20
Period = from:2021 till:2026
TimeAxis = orientation:horizontal
Legend = orientation:horizontal position:bottom
PlotArea = right:100 left:5 bottom:70 top:5 #> to display a count on left side of graph,  use "left:20" to suppress the count, use "left:20"

## Σχέση με άλλες λίγκες και εθνικές ομοσπονδίες
### Νάσιοναλ Φούτμπολ Λιγκ

Πριν από την έναρξη της πρώτης σεζόν, το ELF έλαβε από το Νάσιοναλ Φούτμπολ Λιγκ (NFL) το δικαίωμα να χρησιμοποιεί τα ονόματα των πρώην ομάδων της NFL Europe. Έτσι, το 2021, πέντε ομάδες ξεκίνησαν με ονόματα παλαιών συλλόγων της NFL Europe, ενώ το 2022 προστέθηκε και η Ράιν Φάιαρ.

Από τη σεζόν 2023, υπάρχει συνεργασία μεταξύ του ELF και του International Player Pathway Program (IPPP) του NFL. Το πρόγραμμα αυτό στοχεύει στην υποστήριξη ταλαντούχων παικτών εκτός ΗΠΑ και Καναδά, ώστε να έχουν την ευκαιρία να υπογράψουν συμβόλαιο με κάποιον σύλλογο του NFL. Η συνεργασία αυτή συνίσταται κυρίως στο ότι οι υπεύθυνοι του IPPP αποκτούν πρόσβαση σε πλατφόρμα μέσω της οποίας τους παρέχεται βιντεοσκοπημένο υλικό από αγώνες.

Κατά την offseason 2024/25, υπογράφηκαν οι πρώτες συμφωνίες συνεργασίας μεταξύ συλλόγων του NFL και του ELF. Έτσι, από τον Σεπτέμβριο του 2024, η Ράιν Φάιαρ συνεργάζεται με τους Σιάτλ Σίχοκς. Τον Μάιο του 2025, οι Νιου Όρλινς Σεντς και οι Παρί Μασκετίερς συμφώνησαν επίσης σε μια συνεργασία.

## Παραπομπές


Κατηγορία:Αμερικανικό ποδόσφαιρο
Κατηγορία:Πολυεθνικά επαγγελματικά αθλητικά πρωταθλήματα